Teatre universitari, dansa i memòria històrica protagonitzen la programació escènica de la UV aquesta tardor

## Teatre universitari, dansa i memòria històrica protagonitzen la programació escènica de la UV aquesta tardor

Un moment de l'espectacle ‘Dance is my heroine’, d’Enambar Danza.

Lectures dramatitzades, creacions col·lectives, funcions multidisciplinàries, dansa, teatre i memòria històrica eixiran a escena aquesta tardor de la mà de l’Aula d’Arts Escèniques de la Universitat de València en una proposta programacional que es desenvoluparà, d’octubre a desembre, a la Sala Matilde Salvador del Centre Cultural La Nau. A més, aquest espai universitari acollirà el Club de Debats, que torna en la seua col·laboració amb el programa de l’Institut Valencià de Cultura (IVC) ‘Habitem el Rialto’.

Tots els espectacles començaran a les 19 hores, excepte les obres dins del cicle Teatre de la Memòria, que es representaran en un horari especial.

El programa de la Universitat per a aquest primer trimestre, que conformen 13 representacions, arrancarà els pròxims dies 13 i 14 amb la lectura dramatitzada de ‘Canción de medianoche’ de **Luis Peset Orts**, a càrrec de l’alumnat de l’Aula d’Arts Escèniques UV. Dirigida per **Cesca Salazar** i **Panchi Vivó**, l’obra va ser guardonada en la 17a edició dels Premis Universitat de València d’Escriptura de Creació.

A aquesta li seguirà, els dies 20 i 21 d’octubre, la darrera creació de la dramaturga **Anna Albaladejo**, ‘Obs-cenus/SLIT’, que descriu com a “un striptease íntim, una radiografia masturbatòria per explorar un joc eròtic que esclata en la pantalla dels afectes”. Un muntatge adaptat i accessible per a les persones sordes que comptarà amb intèrpret de Llengua de Signes.

I ‘Excusado’ de **Jorge Affranchino** serà l’última obra d’aquest mes (dies 27 i 28). “Una inspiració que parteix de l’obra teatral ‘Eleutheria’ de **Beckett**, i la vida i obra artística del pintor **Francis Bacon**”, interpretada per **La Galopante**.

**Dansa i Teatre de la Memòria**  
Novembre començarà amb la proposta escènica ‘Dance is my heroine’, a càrrec d’**Enambar Danza**, els dies 3 i 4. Un projecte multidisciplinari carregat d’humor que combina llenguatge corporal, textual i audiovisual per a reflexionar sobre la identitat, la realitat al marge de les xarxes socials i, ja de pas, retre homenatge a les “heroïnes” de la història de la dansa.

Del 9 al 14 de novembre, l’Aula d’Arts Escèniques UV estarà present també en el **Teatre de la Memòria** organitzat per **Escalante** Centre d’Arts Escèniques de la Diputació de València. Es tracta d’un cicle que pretén recuperar part de la memòria històrica del segle XX a través de cinc obres de teatre: ‘Atocha. El revés de la luz’, amb dramatúrgia i direcció de **Javier Durán** (dimarts 9, 18 i 20:30 hores); ‘Conservando memoria’, de **Julián Sáenz-López** i **Izaskun Fernández**, i per **El Patio Teatro** (dimecres 10, 18 i 20 hores); ‘Maletes de terra’, al fil de l’exposició ‘Dones i resistència’, cinc dones narren la seua experiència en el període comprés entre la Segona República espanyola i la postguerra (dijous 11 i divendres 12, 18 hores, al claustre de La Nau); ‘La ciudad de escarcha’, adaptació d’**Anna Marí** de la novel·la ‘Entre visillos’ de **Carmen Martín Gaite**, amb interpretació de **CRIT Cia. de Teatre** (dijous 11 i divendres 12, 20 hores); i ‘Mauthausen. La voz de mi abuelo’ per **Trajín Teatro**, i escrita i dirigida per **Pilar G. Almansa**, obra que vol transmetre el testimoniatge real de **Manuel Díaz**, supervivent del camp de concentració nazi (dissabte 13 i diumenge 14, 19 hores).

Dimecres 17 i dijous 18, la Matilde Salvador recuperarà la programació escènica amb ‘Delirium’, per **Teatro del Contrahecho**, sobre la pèrdua del control; i ‘La Clau’, de **Malatesta Teatre**, clourà novembre, els dies 24 i 25, amb una obra de denúncia social sobre una dona maltractada pel seu marit, organitzada en col·laboració amb la Unitat d’Igualtat de la Universitat de València.

**Desembre col·lectiu**  
En desembre (dies 1 i 2), **Fil d’Arena** posarà en escena l’obra ‘Cos a Cos’, una nova creació col·lectiva per a criticar la burocràcia, allò que anomenen “murs de paper”; i del 15 al 17, **Assaig-Grup de Teatre de la Universitat de València** s’encarregarà de tancar la programació escènica del primer trimestre amb l’obra ‘Convida un pobre a la teua taula’, de **Javier Sahuquillo** i **Borja López Collado**, amb direcció de **Pep Sanchis**: un cloc d’ull a l’any berlanguià a través del protagonista dramàtic, **Plácido**.

Les entrades per a tots els espectacles es poden reservar amb antelació en La Tenda de la Universitat a La Nau i els campus, o a través del web www.latenda.es/entrades

Per a més informació i entrades del cicle Teatre de la Memòria de l’Escalante, visiteu el web <https://escalantecentreteatral.dival.es/>

Arxivat en:

, Arts escèniques
, Teatre
, Fundació General UV

## Altres Notícies

La Nau de la Universitat es vist de blanc i negre en una obra teatral per a recordar Lluís Alcanyís, 'el metge de València'

Arranca a la Safor la gira d’Escena Erasmus UV i la Diputació de València amb ‘Un instant de bellesa’

ASSAIG-Grup de Teatre de la UV debuta amb el seu primer drama a La Nau, ‘El Far’, una adaptació de l’obra d’Octavi Egea

Cercar

## Cerca avançada

Tipus
Cultura - Altres activitatsCultura - CinemaCultura - Congressos i jornadesCultura - Conferències i debatsCultura - ExposicionsCultura - LletresCultura - MúsicaCultura - PatrimoniCultura - Premis i convocatòriesCultura - Arts escèniquesEsportsEstudisInstitucionalRecercaCultura - Universitat-Societat

---

Formats
EntrevistaOpinióReportatge

Per data (format: dd/mm/aaaa)
Del
Al

S'ha d'omplir els dos camps

Cercar
Cercar